བརྟན་པའི་འཁོར་ལོ་ཀླུ་སྒྲུབ་འཕགས་པ་ལྷ། །སངས་རྒྱས་བསྐྱངས་དང་ཙནྡྲ་ཀིརྟིའི་ཞབས། །ཤནྟ་དེ་བ་འཇམ་དཔལ་སྙིང་པོ་སོགས། །ཟླ་མེད་འཕགས་མཆོག་རྣམས་ལ་གསོལ་བ་འདེབས། །བགྲང་ཡས་དཀོན་མཆོག་མ་ལུས་འདུས་པའི་དངོས། །འཇིགས་མེད་རྣམ་དཔྱོད་སྤོབས་པའི་འོད་སྟོང་གིས། །བསྐལ་བཟང་རྣམ་འདྲེན་དབང་པོའི་བསྟན་པའི་ཚལ། །རྒྱས་མཛད་དཔལ་ལྡན་བླ་མར་གསོལ་བ་འདེབས། །སྟོབས་བཅུ་མངའ་བའི་ཉིན་བྱེད་དུས་དབང་གིས། །ཟུམ་པར་གྱུར་ཚེ་ལེགས་བཤད་གན་མཛོད་ཀྱིས། །སྐལ་ལྡན་ཡིད་ཀྱི་ཡོལ་གོ་འགེངས་མཛད་པ། །དྲིན་ཅན་དཔལ་ལྡན་བླ་མར་གསོལ་བ་འདེབས། །ནོར་བུའི་ཆར་གྱིས་སྟོང་གསུམ་ཀུན་བཀང་ཡང་། །གཞལ་བར་ནུས་མིན་ཟབ་རྒྱས་གདམས་པའི་གཏེར། །རྟག་ཏུ་སྩོལ་ལ་སྐྱོ་ངལ་མི་མངའ་བའི། །བཀའ་དྲིན་ཕུང་པོ་དྲན་པས་གསོལ་བ་འདེབས། །རྣམ་འདྲེན་ཀུན་གྱིས་ཡོངས་བོར་སྙིགས་མའི་འགྲོར། །ཐ་མལ་ངུར་སྨྲིག་འཛིན་པའི་ཚུལ་བཟུང་སྟེ། །བདེ་གཤེགས་ལམ་བཟང་སྟོན་པའི་ཐུགས་རྗེ་ཅན། །བཀའ་དྲིན་དྲན་པས་སྙིང་ནས་གསོལ་བ་འདེབས། །མཁྱེན་དང་བརྩེ་བའི་ཡིད་བཞིན་དབང་གི་རྒྱལ། །མོས་གུས་རྒྱལ་མཚན་རྩེར་བཀོད་གསོལ་བཏབ་ན། །དངོས་གྲུབ་ཆར་ཆེན་འབེབས་པའི་བཀའ་དྲིན་ཅན། །སྙིང་ནས་རྩེ་གཅིག་དྲན་པས་གསོལ་བ་འདེབས། །སྲིད་པའི་ཚ་གདུང་ཀུན་སེལ་རྔ་ཡབ་དང་། །བླང་དོར་མུན་པ་སེལ་བའི་སྒྲོན་མེ་མཆོག །ཐར་པའི་གླིང་མཆོག་འཁྲིད་པའི་དེད་དཔོན་ཆེ། །བཀའ་དྲིན་དྲན་པས་སྙིང་ནས་གསོལ་བ་འདེབས། །སྐུ་ཡི་ཟླ་ཤེལ་མཚམས་སྤྲིན་གོས་ཀྱིས་མཛེས། །གསུང་གི་གཡས་འཁྱིལ་ཟབ་རྒྱས་ཆོས་སྒྲ་སྒྲོགས། །ཐུགས་ཀྱི་ཆུ་གཏེར་ཡེ་ཤེས་ངང་མོས་གཏམས། །བཀའ་དྲིན་དྲན་པས་སྙིང་ནས་གསོལ་བ་འདེབས། །གང་གི་གསང་གསུམ་ཡོན་ཏན་རྒྱུ་སྐར་ཚོགས། །མ་དད་རྙོག་བྲལ་ཤེལ་གྱི་རྫིང་བུའི་ནང་། །ངོ་མཚར་སྣང་བརྙན་མ་འདྲེས་ལེགས་བཀོད་དེ། །བཀའ་དྲིན་དྲན་པས་སྙིང་ནས་གསོལ་བ་འདེབས། །གསང་ཆེན་ཐེག་པའི་བྱིན་རླབས་བདུད་རྩིའི་རྒྱུན། །ཅི་དགར་འབེབས་པས་ཤེས་རྒྱུད་དུག་ལྔའི་དྲི། །ཀུན་ཏུ་འཁྲུད་པའི་རྡོ་རྗེ་སློབ་དཔོན་མཆོག །བཀའ་དྲིན་དྲན་པས་སྙིང་ནས་གསོལ་བ་འདེབས། །རྨད་བྱུང་ཐུགས་རྗེ་ཚད་མེད་འཕྲེང་བ་ཡིས། །སྙིང་ལ་སྐལ་བཟང་ཅི་ཡང་བྱིན་པ་ལས། །བདག་ཡིད་ཆོས་བརྒྱད་དབང་དུ་མི་འགྲོ་ཞིང་། །དམ་པའི་རྣམ་ཐར་ཟིན་པར་བྱིན་གྱིས་རློབས། །ཚེ་འདིར་ཡིད་ལོག་དགེ་ལ་གཅིག་ཏུ་གཞོལ། །སྲིད་པར་ཡིད་ཕྱུང་བསླབ་གསུམ་རྒྱལ་མཚན་འཛིན། །རང་དོན་ཡལ་བོར་གཞན་དོན་སྤྱོད་པས་འདའ། །ཐུན་མོང་ལམ་བཟང་རྒྱུད་ལ་སྐྱེ་བར་ཤོག །སྣོད་བཅུད་གང་སྣང་དག་པའི་རོལ་པར་འཆར། །རླུང་སེམས་དབང་བསྡུས་དྷཱུ་ཏིའི་མཁའ་དབྱིངས་སུ། །བདེ་སྟོང་རྣལ་འབྱོར་ཉིན་བྱེད་རྩེན་པ་ཡིས། །ཀུན་རྟོག་མུན་པ་དྲུངས་ནས་འབྱིན་པར་ཤོག །སྟོང་པའི་དབྱིངས་དང་དབྱེར་མེད་བདེ་བ་ཆེ། །སྲོག་འཛིན་རང་བཞིན་འོད་ལྟར་དྭངས་པའི་ལུས། །ཟུང་དུ་འཇུག་པ་ཕྱག་རྒྱ་ཆེན་པོའི་སྐུ། །ཚེ་གཅིག་ཉིད་ལ་མངོན་དུ་འགྱུར་བར་ཤོག །ཡིད་ཀྱི་ཀུན་གསལ་སྒེག་མོའི་བཞིན་རས་ནི། །སྐྱོན་རྟོག་སྤྲིན་གྱི་སྒྲིབ་གཡོགས་མི་འཛིན་ཞིང་། །དག་སྣང་ཉི་ཟླའི་འོད་སྣང་འགོག་མེད་དུ། །འཆར་བས་གཏན་བདེའི་སྐྱེད་ཚལ་རྒྱས་གྱུར་ཅིག །དེར་མ་སོན་པའི་ཚེ་རབས་ཐམས་ཅད་དུ། །འཇམ་པའི་དབྱངས་སོགས་འཕགས་མཆོག་དེ་དག་དང་། །བཀའ་དྲིན་མཉམ་མེད་རྗེ་བཙུན་བླ་མ་ཡིས། །རྗེས་འཛིན་སྲས་ཀྱི་ཐུ་བོར་འགྱུར་བར་ཤོག །མདོ་སྔགས་འགལ་མེད་གདམས་པས་བརྒྱན་པ་ཡི། །རྒྱལ་བ་གཉིས་པའི་རིང་ལུགས་ཡོངས་རྫོགས་པ། །འཛིན་ཅིང་སྤེལ་ལ་རྣམ་དཔྱོད་མཐུ་ལྡན་ཞིང་། །ས་གསུམ་འགྲོ་ལ་ཉི་ལྟར་གསལ་བྱེད་ཤོག །དད་ལྡན་གདུལ་བྱས་རྩེ་གཅིག་གསོལ་བཏབ་པས། །ཐུབ་བསྟན་སྤྱི་དང་འཇམ་མགོན་ཙོང་ཁ་པའི། །བསྟན་པའི་པད་ཚལ་ཉིན་མོར་བྱེད་པའི་མགོན། །དཔལ་ལྡན་བླ་མ་བསྐལ་བརྒྱར་ཞབས་བརྟན་ཤོག །འདི་ལྟར་བཀའ་དྲིན་དྲན་པའི་གདུང་བའི་དབྱངས། །ཤུགས་དྲག་དང་བཅས་གསོལ་བ་བཏབ་པའི་མཐུས། །འགྲོ་ཀུན་དོན་དུ་རྣམ་མཁྱེན་གོ་འཕང་མཆོག །མྱུར་བ་མྱུར་བར་འགྲུབ་པར་བྱིན་གྱིས་རློབས། །སྐྱེ་ཞིང་སྐྱེ་བ་དག་ནི་ཐམས་ཅད་དུ། །རིགས་བཟང་བློ་གསལ་ང་རྒྱལ་མེད་པ་དང་། །སྙིང་རྗེ་ཆེ་ཞིང་བླ་མ་ལ་གུས་པས། །དཔལ་ལྡན་བླ་མའི་དམ་ཚིག་ལ་གནས་ཤོག །དཔལ་ལྡན་བླ་མ་ཁྱེད་སྐུ་ཅི་འདྲ་དང་། །འཁོར་དང་སྐུ་ཚེའི་ཚད་དང་ཞིང་ཁམས་དང་། །ཁྱེད་ཀྱི་མཚན་མཆོག་བཟང་པོ་ཅི་འདྲ་བ། །དེ་འདྲ་ཁོ་ནར་བདག་ཀྱང་འགྱུར་བར་ཤོག །ཅེས་པ་འདི་ནི་ཐོས་བསམ་གླིང་གཡང་བ་མི་ཚན་ནས་ལུང་རིགས་སྨྲ་བ་དཀའ་ཆེན་བློ་བཟང་བསྟན་འཛིན་གྱིས་དོན་གཉེར་ཆེན་པོས་བསྐུལ་ངོར། ༸ཞྭ་སེར་ཅོད་པན་འཛིན་པ་ཤཱཀྱའི་དགེ་སློང་པཎྜི་ཏ་འཇམ་དབྱངས་བཞད་པ་དཀོན་མཆོག་འཇིགས་མེད་དབང་པོས་སྦྱར་བའོ།། །།